For en pickup-artist, eller en PUA, er målet at nedlægge kvinder. Også gerne i flok, hvor mændene mødes og går i byen sammen. “Jeg plejer at gå efter hvide piger, men det er selvfølgelig lederen, der er førstevælger,” skrev Buffysboy i foråret 2014 på theattractionforums.com. Lederen er PUA-flokkens alfahan.

Så her er, hvorfor jeg mener, at denne Buffysboy med stor sandsynlighed er lægen Jack Hou. Vi ved, at Jack Hou på Studmed.dk kaldte sig Buffysboy. Det ved vi, fordi Buffysboy-profilen underskrev sine indlæg som “Jack” og angav sin mail som jackofknives@hotmail.com. Den mail findes i en videnskabelig artikel, hvor Jack Hous mail er angivet som jackofknives@hotmail.com. Mailen optræder også i en kontaktannonce, som Jack Hou i 2008 indrykkede i et nummer af MedicinerOrganisationernes Kommunikationsorgan.

Det har ikke været muligt at høre Jack Hou til de oplysninger, jeg har fundet, da han ikke har besvaret min mail. Det har heller ikke været muligt at få kontakt gennem Jesper Storm Thygesen, der er Jack Hous nye forsvarer.

Når man googler Buffysboy, kommer der ganske få søgeresultater. Dem, der kommer, er indlæg fra Studmed.dk, andre medicinfaglige fora og pickup-artist-fora. Profilen Buffysboy på theattractionforums.com, som går efter “hvide piger”, kalder sig det samme, som Jack Hou gjorde på Studmed.dk, når han skrev med sine medstuderende.

Derudover angiver denne Buffysboy på forummet, at hans brugernavn på WeChat, et kinesisk socialt medie, er Jackofknives. Altså det samme, som Jack Hou brugte i sin mailadresse, som han har angivet flere steder, heriblandt medicin-forummet og den udgivne forskningsartikel. Selvfølgelig: Man kan aldrig være 100 procent sikker, når man har at gøre med anonyme profiler. Er der ikke tale om Jack Hou, er der tale om en anden scoreglad mand fra Danmark, der også har valgt kombien af Buffysboy og Jackofknives som brugernavn og kontaktoplysning på PUA-fora. Med det forbehold in mente, kan historien fortsætte:

På PUA-fora som theattractionforums.com deles og debatteres sindrige scoreteknikker. En famøs scoreteknik er negging, hvor manden kritiserer kvinden i et forsøg på at tale hendes selvtillid ned. Logikken skulle være, hun dermed lettere overtales til sex.

Teknikkerne, som PUA’ere træner sig selv og hinanden i, kommer ofte fra selvhjælpsbogen The Game, der siden sin udgivelse i 2005 har fået et kultagtigt følge. Måske fordi dens løfte om, at selv den mest usikre, introverte mand kan bruge teknikkerne (og lidt tillært charme) og forføre enhver kvinde.

Jackofknives skrev på forummet, at han kom fra Danmark, og at han de seneste otte måneder havde været i PUA-træning i USA hos en kendt pickup-artist, DJ Fuji. Han havde også været på træningslejr i Las Vegas. “Jeg har set mit game forbedre sig meget.”

Oplysninger om denne Jackofknives-profil passer igen med, hvad vi ved om Jack Hou: Ifølge anklageskriftet boede Hou i USA i forbindelse med en videreuddannelse. B.T. har derudover talt med kilder tæt på Hou, der har fortalt, at han ud over at være en mønsterelev på medicinstudiet også blev set på som en “smule sær” og “socialt akavet”.

Det er også kommet frem i retssagerne, at Jack Hous lejlighed i det indre København var mødested for “10-20” pickup-artister. “Det var et selskab,” skulle et vidne have sagt ifølge B.T., “hvor man mødtes både officielt og privat for at studere, hvordan man bedst kommer i kontakt med folk. … Man lærte at få kontakt til kvinder med henblik på intimitet.”

Det er ikke usandsynligt. Jeg har kendskab til en Facebook-gruppe for PUA’ere i København med knap 900 medlemmer. Sandsynligvis er der mange flere. Derudover går Jackofknives-profilen igen på flere PUA-fora. Blandt andet i et indlæg fra sommeren 2013 på pick-up-artist-forum.com, som jeg har taget et skærmbillede af her.